|  |  |  |
| --- | --- | --- |
|  | Mostra de Dones | Drac magic |

***Nota de premsa***

**Dorothy Arzner i la Mostra Internacional de Films de Dones, al juny a la Filmoteca**

**La cita anual amb el cinema amb mirada femenina, organitzada pel col·lectiu Drac Màgic, arriba amb convidades com la portuguesa Susana de Sousa Dias, de l’1 al 13 de juny**

**La retrospectiva ‘Dorothy Arzner, una dona a la fàbrica de somnis’ recupera durant tot el mes de juny l’obra de l’única dona directora en el Hollywood de la transició del mut al sonor**

De l’1 al 13 la Filmoteca acull una nova edició d’aquesta cita anual imprescindible que com sempre ens porta el col·lectiu Drac Màgic, coincidint en aquest cas amb l’any de celebració del seu 50è aniversari.

Després d’un any marcat pels confinaments i les distàncies, la programació d’enguany mostra les relacions dels cossos amb els espais i els mons que contenen, a partir de diversos apropaments fílmics, experiències vitals, frustracions i desitjos. La secció Panoràmica ofereix un recorregut per l’estat actual del cinema dirigit per dones a través de 14 films de cineastes de diferents països.

Espais de lluita per la vida i el treball digne, com la mina que les protagonistes de *Río Turbio* mai no van poder trepitjar; espais de violència colonial com la ciutat que l’ànsia extractivista de Ford va construir a l’Amazones (*Fordlandia Malasie*); espais d’ostracisme, com l’illa-hospital de *Själö*, destí final de dones no normatives; espais fronterers, vigilats i xenòfobs a *Ailleurs Partout*; espais nous, llocs nous llegits amb estranyesa des del cos migrat a *I tried to shout with them*; espais virtuals, on el poder enunciatiu de l’autorepresentació de les noies joves (*Sain Uu?*) conviu amb la paranoia de la vida entre webcams (Dear Hacker); l’espai que els records deixen inscrits al cos i que redescobrim a partir de cintes domèstiques (*The Quiet Noise*); l’espai que ocupen dues capses de sabates plenes de negatius d’un viatge a Vietnam, més que un viatge, quasi una pel·lícula, un impuls activista, una lluita antiimperialista a punt de ser oblidada (*Due scatole dimenticate*); la Universitat com a espai de trobada i de reflexió a *Episodes (Spring 2018)*; les carreteres inundades d’un Iran que no cedeix el seu paisatge ni el seu paisanatge al victimisme (*Bandar Band*); l’espai dels mites, de la saviesa ancestral i l’ensomni d’*Ultimu Sognu*; l’espai públic com a bola del futur a *Divinations*; espais autoconstruits, rebels, de sororitat, de desig, de convivència i de maternitats insurgents a *Maes do Derick* i a *Tiempos de deseo*...

Comptarem amb la presència de directores com la portuguesa Susana de Sousa Dias, que presentarà el seu documental *Fordlandia Malaise* (2009) i impartirà una conferència, i també Nafiseh Moshashaeh, Vivianne Perelmuter i Isabelle Ingold, Raquel Marques i Alice Lenay.

Cecilia Mangini, considerada la primera dona documentalista d’Itàlia reconeguda unànimement durant els anys 50 i 60, serà la protagonista de la sessió inaugural dimarts 1 de juny. Testimoni dels canvis i contradiccions de la postguerra, el cinema de Mangini elabora el testimoni del present donant veu a les persones que han quedat fora del “miracle econòmic”. Es projectaran dos dels seus documentals, *Facce* (2019) i *Due scatole dimenticate* (2020), presentades pel codirector de les dues peces, Paolo Pisanelli.

La programació de la Mostra es completa amb les habituals sessions infantils dinamitzades i una retrospectiva a la pionera Dorothy Arzner, elaborada conjuntament amb Filmoteca de Catalunya.

Podeu consultar la programació de la Mostra Internacional de Films de Dones [AQUÍ](https://www.filmoteca.cat/web/ca/cicle/mostra-internacional-de-films-de-dones-2021).

La gran retrospectiva que aquest any acompanya la Mostra Internacional de Films de Dones té com a protagonista Dorothy Arzner, que del 1927 al 1943 va dirigir gairebé una vintena de films. Durant tot aquest temps va ser l’única dona directora a Hollywood, un món eminentment masculí on va entrar gràcies a la seva excel·lent tasca com a muntadora de cinema mut, que li va obrir el camí a la direcció.

Va ser la primera dona a dirigir un film sonor –va inventar el micròfon de girafa–i a formar part del Sindicat de Directors dels Estats Units. Rere les càmeres va aportar una mirada més agredolça a la comèdia i al drama, qüestionant l’imaginari romàntic establert. Malgrat el codi Hays, va mostrar la part més fosca del matrimoni i va explorar la sororitat, el concepte del compromís, el rol de les dones treballadores i la relació entre classe social i gènere. Va potenciar i orientar la carrera d’un bon grapat d’estrelles femenines, a qui sempre posava en primer terme i a les quals conferia personalitats poderoses i matisos poc o gens tractats aleshores, com Clara Bow, Claudette Colbert, Joan Crawford o Katharine Hepburn, a qui va fer aparèixer per primer cop a la pantalla vestida amb pantalons.

I malgrat tot Dorothy Arzner va caure en l’oblit, fins que als anys setanta el moviment feminista la va reivindicar. Ara aquesta retrospectiva també la recupera amb la projecció d’una dotzena dels seus films.

Podeu consultar la programació de la retrospectiva *Dorothy Arzner, una dona a la fàbrica de somnis* [AQUÍ](https://www.filmoteca.cat/web/ca/cicle/dorothy-arzner-una-dona-la-fabrica-de-somnis).

Més informació al web de la Mostra Internacional de Films de Dones, [AQUÍ](https://www.mostrafilmsdones.cat/).

Si esteu interessats a entrevistar alguna de les directores convidades adreceu-vos a:
Teresa Pascual i Anne Pasek
info@goodmovies.cat

